PMIndiaData/PMIndiaSum huggingface dataset:
ହିନ୍ଦୁସ୍ଥାନ ଫର୍ଟିଲାଇଜରର ଆର୍ଥିକ ପୁନର୍ବିନ୍ୟାସ ପ୍ରସ୍ତାବକୁ କ୍ୟାବିନେଟର ଅନୁମୋଦନ,

ହିନ୍ଦୁସ୍ଥାନ ଫର୍ଟିଲାଇଜର କରପୋରେସନ ଲିମିଟେଡର ଆର୍ଥିକ ପୁନଃର୍ବିନ୍ୟାସ ପ୍ରସ୍ତାବକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ଅନୁମୋଦନ ଦେଇଥିବା ବେଳେ ଏହା ଉପରେ ଥିବା ୯ ହଜାର ୭୯ କୋଟି ୪୯ ଲକ୍ଷ ଟଙ୍କାର ଋଣ ଭାରକୁ ଛାଡ କରାଯାଇଛି । ଏବେ ଏଚ.ଏଫ.ସି.ଏଲ ଉପରେ କେନ୍ଦ୍ର ସରକାରଙ୍କର ଯେଉଁ ଋଣ ଭାର ରହିଛି, ତନ୍ମମଧ୍ୟରେ ୧୯୬୪ କୋଟି ୧୪ ଲକ୍ଷ ଟଙ୍କା ମୂଳ ଋଣ ହୋଇଥିବା ବେଳେ ୭,୧୬୩ କୋଟି ୩୫ ଲକ୍ଷ ଟଙ୍କା ହେଉଛି ତାହା ଉପରେ ବର୍ଦ୍ଧିତ ସୁଧ । ସେହି ସମସ୍ତ ଋଣ ଭାରରୁ ଏଚ.ଏଫ.ସି. ଏହାକୁ ଛାଡ କରାଯାଇଛି । ସେହିପରି ଭାବେ ବିହାର ରାଜ୍ୟରେ ଥିବା ବରାଉନି ସାର କାରଖାନାର ଆସଡାଇକ ଲ୍ୟାଣ୍ଡ (ପାଉଁଶ କୁଣ୍ଡ)ର ୫୬ ଏକର ଜମିକୁ ବିହାର ରାଜ୍ୟ ଶକ୍ତି ଉତ୍ପାଦନ କମ୍ପାନୀକୁ ହସ୍ତାନ୍ତର ପ୍ରସ୍ତାବକୁ ମଧ୍ୟ କ୍ୟାବିନେଟ ଅନୁମୋଦନ ଦେଇଛନ୍ତି । ଏହି କ୍ୟାବିନେଟ ଅନୁମୋଦନ ଫଳରେ ଏଚ.ଏଫ.ସି.ଏଲ ତାହାର ସମ୍ପତିକୁ ମୂଳଧନ ଆକାରରେ ପରିଣତ କରିବ ଏବଂ ଏଫ.ଆଇ.ଆର ଠାରେ ନୂତନ ଭାବେ ପଞ୍ଜିକୃତ ହେବ । ଏହାଦ୍ୱାରା ସେହି ବରାଉନି ସାରକାରଖାନାର ଦୃତ ପୁନଃରୁଦ୍ଧାର ହୋଇପାରିବ । ଏହି କାରଖାନାଟି ଜାନୁଆରୀ ୧୯୯୯ ପରଠାରୁ ଅଚଳ ଅବସ୍ଥାରେ ଅଛି । ଏବେ ଦେଶର ୟୁରିଆ ଚାହିଦା ହେଉଛି ୩୨୦ ଲକ୍ଷ ମେଟ୍ରିକ ଟନ । ଏହା ମଧ୍ୟରୁ ୨୪୫ ଲକ୍ଷ ମେଟ୍ରିକ ଟନ ୟୁରିଆ ଦେଶରେ ଉତ୍ପାଦିତ ହେଉଥିବା ବେଳେ ବାକି ୟୁରିଆ ଆମଦାନୀ କରାଯାଉଛି । ବରାଉନି ସାରକାରଖାନା ଆଗାମୀ ଦିନରେ ବିହାର, ପଶ୍ଚିମବଙ୍ଗ ଏବଂ ଝାଡଖଣ୍ଡ ରାଜ୍ୟର ବର୍ଦ୍ଧିତ ସାର ଚାହିଦାକୁ ପୂରଣ କରିପାରିବ । ଏଥିରେ ପ୍ରତ୍ୟକ୍ଷ ଭାବେ ୪୦୦ ଏବଂ ପରୋକ୍ଷଭାବେ ୧୨୦୦ ଲୋକ ନିଯୁକ୍ତି ପାଇବେ । ଏହି କାରଖାନା ପାଇଁ ଗେଲ ପକ୍ଷରୁ ବିଛା ଯାଇଥିବା ଜଗଦିଶପୁର- ହଳଦିଆ ଗ୍ୟାସ ପାଇପ ଲାଇନ ବେଶ ଉପଯୋଗୀ ହେବ ।
ଭାରତୀୟ ପ୍ରତିରକ୍ଷା ଏକାଉଣ୍ଟସ ସେବାର କ୍ୟାଡର ପୁନର୍ଗଠନ ସମୀକ୍ଷାକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଆଜି ଭାରତୀୟ ପ୍ରତିରକ୍ଷା ଏକାଉଣ୍ଟସ ସେବାର କ୍ୟାଡର ସମୀକ୍ଷାକୁ ମଞ୍ଜୁରି ମିଳିଛି । ଏଥିରେ 23 ଟି କ୍ୟାଡର ବୃଦ୍ଧିକୁ ସରକାର ଅନୁମୋଦନ କରିଛନ୍ତି । ସେଥି ମଧ୍ୟରେ ସର୍ବୋଚ୍ଚ ବେତନ ହାରର ଗୋଟିଏ ପଦବୀ, ଏଚଏଜି ସ୍ତରର 6 ଟି ପଦବୀ, ଏସଏଜି ସ୍ତରର 6 ଟି ପଦବୀ, ଜେଏଜି ପାହ୍ୟାର 10 ଟି ପଦବୀ ରହିଛି । ଏହାଛଡା ଏଚଏଜି+ ସ୍ତରର ଗୋଟିଏ ପଦବୀ, ଏସଟିଏସ ପାହ୍ୟାର 12 ଟି ପଦବୀ ଏବଂ ଜେଟିଏସ ପାହ୍ୟାର 10ଟି ପଦବୀ ହ୍ରାସ ପାଇଁ ଥିବା ପ୍ରସ୍ତାବକୁ ସ୍ୱୀକୃତି ମିଳିଛି । ପ୍ରତିରକ୍ଷା ସେବାରେ ଅଧିକାରୀମାନଙ୍କ କାର୍ଯ୍ୟକାରୀ ଆବଶ୍ୟକତା, କ୍ୟାଡର ପୁନର୍ଗଠନ ଏବଂ କ୍ୟାରିଅରରେ ପ୍ରଗତିକୁ ଦୃଷ୍ଟିରେ ରଖି ଏଭଳି ସମୀକ୍ଷା ଓ ପୁନର୍ଗଠନ କରାଯାଇଛି ।
ବ୍ରାଜିଲର ରାଷ୍ଟ୍ରପତି ଭାବରେ କାର୍ଯ୍ୟଭାର ଗ୍ରହଣ କରିଥିବାରୁ ଲୁଇଜ ଇନାସିଓ ଲୁଲା ଡା ସିଲଭାଙ୍କୁ ଅଭିନନ୍ଦନ ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଲୁଇଜ ଇନାସିଓ ଲୁଲା ଡା ସିଲଭାଙ୍କୁ ବ୍ରାଜିଲର ରାଷ୍ଟ୍ରପତି ଭାବରେ ଦାୟିତ୍ୱ ଗ୍ରହଣ କରିଥିବାରୁ ଅଭିନନ୍ଦନ ଜଣାଇଛନ୍ତି । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ବ୍ରାଜିଲର ରାଷ୍ଟ୍ରପତି ଭାବରେ କାର୍ଯ୍ୟଭାର ଗ୍ରହଣ କରିଥିବାରୁ ଲୁଇଜ ଇନାସିଓ ଲୁଲା ଡା ସିଲଭାଙ୍କୁ ହାର୍ଦ୍ଦିକ ଅଭିନନ୍ଦନ । ମୁଁ ତାଙ୍କର ତୃତୀୟ କାର୍ଯ୍ୟକାଳର ସଫଳତା କାମନା କରୁଛି ଏବଂ ଭାରତ – ବ୍ରାଜିଲ ରଣନୀତିକ ଭାଗିଦାରୀକୁ ମଜବୁତ କରିବା ପାଇଁ ତାଙ୍କ ସହ କାମ କରିବାକୁ ଆଗ୍ରହୀ ଅଛି ।”
ପ୍ରଧାନମନ୍ତ୍ରୀଙ୍କ ସହ ଫୋନ୍ ଯୋଗେ କଥା ହେଲେ ନେପାଳ ପ୍ରଧାନମନ୍ତ୍ରୀ

ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ସହ ନେପାଳ ପ୍ରଧାନମନ୍ତ୍ରୀ ପୁଷ୍ପ କମଲ ଦହଲ ‘ପ୍ରଚଣ୍ଡ’ ଫୋନ୍ ଯୋଗେ କଥା ହୋଇଛନ୍ତି । ନିକଟରେ ନେପାଳ ରାଷ୍ଟ୍ରପତି ବିଦ୍ୟା ଦେବୀ ଭଣ୍ଡାରୀଙ୍କ ସଫଳ ଭାରତ ଗସ୍ତ ସମେତ ବିଗତ ଦିନଗୁଡ଼ିକରେ ଭାରତ-ନେପାଳ ସମ୍ପର୍କରେ ହୋଇଥିବା ଅଗ୍ରଗତି ସମ୍ପର୍କରେ ଦୁଇ ପ୍ରଧାନମନ୍ତ୍ରୀ ଆଲୋଚନା କରିଥିଲେ । ଦେଶରେ ସମ୍ବିଧାନ କାର୍ଯ୍ୟକାରୀ କରିବା ଲାଗି ସମସ୍ତ ସହଭାଗୀଙ୍କ ସହ ତାଙ୍କ ସରକାର ନେଉଥିବା ପଦକ୍ଷେପ ସମ୍ପର୍କରେ ପ୍ରଧାନମନ୍ତ୍ରୀ ପ୍ରଚଣ୍ଡ ସୂଚନା ଦେଇଥିଲେ । ୨୦ ବର୍ଷ ପରେ ନେପାଳରେ ସ୍ଥାନୀୟ ନିର୍ବାଚନ ହେବାକୁ ଯାଉଥିବାରୁ ପ୍ରଧାନମନ୍ତ୍ରୀ ପ୍ରଚଣ୍ଡ ଏଥିପାଇଁ ଭାରତର ସହଯୋଗ ଲୋଡ଼ିଥିଲେ । ପ୍ରଧାନମନ୍ତ୍ରୀ ଶ୍ରୀ ମୋଦୀ ଭାରତବାସୀ ଏବଂ ଭାରତ ସରକାରଙ୍କ ପକ୍ଷରୁ ନେପାଳର ବନ୍ଧୁଭାବସମ୍ପନ୍ନ ଲୋକମାନଙ୍କ ପ୍ରତି ଶୁଭକାମନା ଜଣାଇବା ସହିତ ଶାନ୍ତି, ସ୍ଥିରତା ଏବଂ ସାମାଜିକ ରୂପାନ୍ତରଣ ହାସଲ କରିବା ଲାଗି ସେମାନଙ୍କ ଉଦ୍ୟମକୁ ପ୍ରଶଂସା କରିଥିଲେ । ନେପାଳରେ ହେବାକୁ ଥିବା ସ୍ଥାନୀୟ ନିର୍ବାଚନ ଲାଗି ଭାରତ ସବୁପ୍ରକାର ସହାୟତା ଯୋଗାଇଦେବ ବୋଲି ପ୍ରଧାନମନ୍ତ୍ରୀ ଶ୍ରୀ ମୋଦୀ ନେପାଳ ପ୍ରଧାନମନ୍ତ୍ରୀ ପ୍ରଚଣ୍ଡଙ୍କୁ ନିର୍ଭର ପ୍ରତିଶ୍ରୁତି ଦେଇଥିଲେ । ଦୁଇ ଦେଶର ଲୋକମାନଙ୍କ କଲ୍ୟାଣ ପାଇଁ ଭାରତ-ନେପାଳ ଦ୍ୱିପାକ୍ଷିକ ସହଯୋଗକୁ ଆହୁରି ସୁଦୃଢ଼ କରିବା ଲାଗି ଦୁଇ ପ୍ରଧାନମନ୍ତ୍ରୀ ପରସ୍ପରକୁ ପ୍ରତିଶ୍ରୁତି ଦେଇଥିଲେ ।
ପ୍ରଧାନମନ୍ତ୍ରୀ ଓଡିଶାର ପୂର୍ବତନ ମୁଖ୍ୟମନ୍ତ୍ରୀ ଶ୍ରୀ ହେମାନନ୍ଦ ବିଶ୍ୱାଳଙ୍କ ଦେହାନ୍ତରେ ଦୁଃଖ ପ୍ରକାଶ କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଓଡିଶାର ପୂର୍ବତନ ମୁଖ୍ୟମନ୍ତ୍ରୀ ଶ୍ରୀ ହେମାନନ୍ଦ ବିଶ୍ୱାଳଙ୍କ ଦେହାନ୍ତରେ ଗଭୀର ଦୁଃଖ ପ୍ରକାଶ କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଓଡିଶାର ପୂର୍ବତନ ମୁଖ୍ୟମନ୍ତ୍ରୀ ଶ୍ରୀ ହେମାନନ୍ଦ ବିଶ୍ୱାଳଙ୍କ ଦେହାନ୍ତରେ ସେ ଦୁଃଖିତ । ସେ ବହୁ ବର୍ଷ ଧରି ସାଧାରଣ ଜୀବନରେ ସକ୍ରିୟ ଥିଲେ ଏବଂ ଲୋକଙ୍କ ପାଇଁ ଅନେକ କାର୍ଯ୍ୟ କରିଥିଲେ । ଏହି ଦୁଃଖଦ ସମୟରେ ମୋର ସମବେଦନା ତାଙ୍କ ପରିବାର ଏବଂ ସମର୍ଥକଙ୍କ ସହ ଅଛି । ଓମ ଶାନ୍ତି ।”
ଭାରତ ଓ ଆନ୍ତର୍ଜାତିକ ସିବେଡ୍ ପ୍ରାଧିକରଣ ମଧ୍ୟରେ ଚୁକ୍ତି ସମ୍ପ୍ରସାରଣକୁ କ୍ୟାବିନେଟର ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ୍ ଭାରତ ସରକାରଙ୍କ ଭୂ-ବିଜ୍ଞାନ ମନ୍ତ୍ରଣାଳୟ ଓ ଆନ୍ତର୍ଜାତିକ ସିବେଡ୍ ପ୍ରାଧିକରଣ(ଆଇଏସ୍ଏ) ମଧ୍ୟରେ ଚୁକ୍ତି ଅବଧି ସମ୍ପ୍ରସାରଣକୁ ଅନୁମୋଦନ କରିଛନ୍ତି । 2017 ରୁ 2022 ମସିହା ପର୍ଯ୍ୟନ୍ତ ଆଉ 5 ବର୍ଷ ପାଇଁ ବିଭିନ୍ନ ପ୍ରକାରର ଧାତୁ ପିଣ୍ଡର ଅନ୍ୱେଷଣ ନିମନ୍ତେ ଏହି ଚୁକ୍ତି ଅବଧି ବୃଦ୍ଧି ପାଇଛି । ପୂର୍ବରୁ ରହିଥିବା ଚୁକ୍ତି 2017 ମାର୍ଚ୍ଚ 24 ତାରିଖରେ ଶେଷ ହେବ । ଚୁକ୍ତି ଅବଧି ସମ୍ପ୍ରସାରଣ ଦ୍ୱାରା ଆବଣ୍ଟିତ ଭାରତ ମହାସାଗରର କେନ୍ଦ୍ରୀୟ ଅଞ୍ଚଳରେ ନାନାଦି ଧାତୁ ପିଣ୍ଡର ଅନ୍ୱେଷଣ କରିବା ପାଇଁ ଭାରତକୁ ମିଳିଥିବା ସ୍ୱତନ୍ତ୍ର ଭାବେ ଅଧିକାର ଜାରି ରହିବ । ଯାହା ଜାତୀୟ ପରିସୀମା ବାହାରେ ବାଣିଜ୍ୟିକ ସମ୍ବଳ ଓ ରଣନୀତିକ ମୂଲ୍ୟବୋଧର ନୂଆ ସୁଯୋଗ ସୃଷ୍ଟି କରିବ । ଏହା ଭାରତ ପାଇଁ ରଣନୀତିକ ଗୁରୁତ୍ୱପୂର୍ଣ୍ଣ ହେବା ସହ ଭାରତ ମହାସାଗରରେ ଭାରତର ଉପସ୍ଥିତିକୁ ବୃଦ୍ଧି କରିବ, ଯେଉଁଠି ଅନ୍ୟ ଆନ୍ତର୍ଜାତିକ ଶକ୍ତିମାନେ ସକ୍ରିୟ ଅଛନ୍ତି ।
ଆର୍ଥିକ ଏବଂ ବ୍ୟବସାୟିକ କ୍ଷେତ୍ରରେ ସହଯୋଗ ଲାଗି ଭାରତ, ଭିଏତନାମ ମଧ୍ୟରେ ବୁଝାମଣାକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଆର୍ଥିକ ଏବଂ ବ୍ୟବସାୟିକ ସହଯୋଗ ଲାଗି ଭାରତ ଏବଂ ଭିଏତନାମ ମଧ୍ୟରେ ବୁଝାମଣାପତ୍ର (ଏଓଓୟୁ) ସ୍ୱାକ୍ଷରକୁ ମଞ୍ଜୁରି ପ୍ରଦାନ କରାଯାଇଛି । ଏହି ଏମଓୟୁ ଦ୍ଵାରା ଭାରତ ଏବଂ ଭିଏତନାମ ମଧ୍ୟରେ ଦ୍ୱିପାକ୍ଷିକ ବାଣିଜ୍ୟ ଏବଂ ଆର୍ଥିକ ସହଯୋଗ ଆହୁରି ଅଧିକ ବୃଦ୍ଧି ପାଇବ ।
ଲୋକମାନ୍ୟ ବାଲ ଗଙ୍ଗାଧର ତିଲକଙ୍କ ଜୟନ୍ତୀରେ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଲୋକମାନ୍ୟ ବାଲ ଗଙ୍ଗାଧର ତିଲକଙ୍କୁ ତାଙ୍କ ଜୟନ୍ତୀ ଅବସରରେ ଗଭୀର ଶ୍ରଦ୍ଧାଞ୍ଜଳି ଜଣାଇଛନ୍ତି । “ମହାମାନ୍ୟ ବାଲ ଗଙ୍ଗାଧର ତିଲକ ସ୍ଵାଧୀନତା ସଂଗ୍ରାମରେ ଝାସ ଦେବା ଲାଗି ଦେଶବାସୀଙ୍କୁ ପ୍ରେରଣା ଯୋଗାଇଥିଲେ । ତାଙ୍କ ଜୟନ୍ତୀ ଅବସରରେ ମୁଁ ଏହି ମହାନ ନେତାଙ୍କ ସ୍ମୃତି ପ୍ରତି ମଥାନତ ପୂର୍ବକ ଶ୍ରଦ୍ଧାଞ୍ଜଳି ଜଣାଉଛି । ଲୋକମାନ୍ୟ ତିଲକଙ୍କ ପ୍ରଚେଷ୍ଟା ଲୋକଙ୍କ ମଧ୍ୟରେ ଗର୍ବ ଓ ଆତ୍ମବିଶ୍ୱାସର ଭାବନା ଭରିଦେଇଥିଲା, ଯାହାକି ପରବର୍ତ୍ତୀ ସମୟରେ ଭାରତର ଇତିହାସକୁ ରୂପ ଦେବାରେ ସହାୟକ ହୋଇଥିଲା”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ପୁଲିସ ପ୍ରଶିକ୍ଷଣ, ବିକାଶ କ୍ଷେତ୍ରରେ ଭାରତ-ଆଫଗାନିସ୍ତାନ ବୈଷୟିକ ସହଯୋଗ ବୁଝାମଣାକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ପୋଲିସ ପ୍ରଶିକ୍ଷଣ ଏବଂ ବିକାଶ କ୍ଷେତ୍ରରେ ଭାରତ ଏବଂ ଆଫଗାନିସ୍ତାନ ମଧ୍ୟରେ ସ୍ୱାକ୍ଷରିତ ଦ୍ୱିପାକ୍ଷିକ ବୁଝାମଣାପତ୍ର (ଏମଓୟୁ)କୁ ମଞ୍ଜୁରି ପ୍ରଦାନ କରାଯାଇଛି । ଏହି ଏମଓୟୁ ଦ୍ୱାରା ଆଫଗାନିସ୍ତାନ ଜାତୀୟ ପୋଲିସର କ୍ଷମତା ବୃଦ୍ଧି ହେବା ସହିତ ଏବଂ କ୍ଷେତ୍ରୀୟ ସୁରକ୍ଷା ବ୍ୟବସ୍ଥାରେ ସୁଧାର ମଧ୍ୟ ଆସିପାରିବ । ଏହି ଏମଓୟୁ ସ୍ୱାକ୍ଷରିତ ହେବା ତାରିଖ ଠାରୁ 5 ବର୍ଷ ପର୍ଯ୍ୟନ୍ତ ବଳବତ୍ତର ରହିବ । ଏହାର ଅବଧି ଆହୁରି 5 ବର୍ଷ ପର୍ଯ୍ୟନ୍ତ ବୃଦ୍ଧି କରିବାକୁ ମଧ୍ୟ ସର୍ତ୍ତ ରହିଛି । ତେବେ ଏଥିରେ ପରବର୍ତ୍ତୀ ସମୟରେ କୌଣସି ପରିବର୍ତ୍ତନ ଅଥବା ସଂଶୋଧନ କରାଯାଇପାରିବ ନାହିଁ ।
‘ଆୟୁଷ୍ମାନ ଭାରତ’ ଯୋଜନାର ଶୁଭାରମ୍ଭ ପାଇଁ ପ୍ରସ୍ତୁତି କାର୍ଯ୍ୟ ସମୀକ୍ଷା କଲେ ପ୍ରଧାନମନ୍ତ୍ରୀ

ନିକଟରେ କେନ୍ଦ୍ର ବଜେଟରେ ଘୋଷଣା କରାଯାଇଥିବା ଜାତୀୟ ସ୍ୱାସ୍ଥ୍ୟ ସୁରକ୍ଷା ଯୋଜନା-ଆୟୁଷ୍ମାନ ଭାରତର ଶୁଭାରମ୍ଭ ପାଇଁ ପ୍ରସ୍ତୁତିର ଅଗ୍ରଗତି ସମ୍ବନ୍ଧରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସୋମବାର ଦିନ ସମୀକ୍ଷା କରିଛନ୍ତି । ଯୋଜନାର ସଠିକ କାର୍ଯ୍ୟାନ୍ୱୟନ ପାଇଁ ଦୁଇ ଘଣ୍ଟା ଧରି ଅନୁଷ୍ଠିତ ଏକ ଉଚ୍ଚସ୍ତରୀୟ ବୈଠକରେ ପ୍ରଧାନମନ୍ତ୍ରୀ କାର୍ଯ୍ୟାଳୟ, ସ୍ୱାସ୍ଥ୍ୟ ଓ ପରିବାର କଲ୍ୟାଣ ମନ୍ତ୍ରଣାଳୟ ଏବଂ ନୀତି ଆୟୋଗର ଉଚ୍ଚପଦସ୍ଥ ଅଧିକାରୀମାନେ ଅଂଶ ଗ୍ରହଣ କରିଥିଲେ । ସେମାନେ ପ୍ରଧାନମନ୍ତ୍ରୀଙ୍କୁ ଏ ସଂକ୍ରାନ୍ତରେ ବର୍ତ୍ତମାନ ସୁଦ୍ଧା ଗ୍ରହଣ କରାଯାଇଥିବା ପଦକ୍ଷେପ ନେଇ ବିସ୍ତୃତ ଭାବେ ସୂଚନା ଦେଇଥିଲେ । ଏହି ଯୋଜନା ମାଧ୍ୟମରେ ପରିବାର ପିଛା 5 ଲକ୍ଷ ଟଙ୍କା ହାରରେ ସ୍ୱାସ୍ଥ୍ୟ ବୀମା ପ୍ରଦାନ କରାଯିବ । 10 କୋଟି ଗରିବ ପରିବାରକୁ ଏହି ବୀମା ପ୍ରଦାନ କରିବା ପାଇଁ ଆୟୁଷ୍ମାନ ଯୋଜନା ମାଧ୍ୟମରେ ଲକ୍ଷ୍ୟ ଧାର୍ଯ୍ୟ କରାଯାଇଛି । ଦେଶବ୍ୟାପୀ ହିତାଧିକାରୀମାନେ Cashless କାରବାରର ସୁବିଧା ଉଠାଇ ପାରିବେ । ସ୍ୱାସ୍ଥ୍ୟ କେନ୍ଦ୍ରମାନଙ୍କରେ ବ୍ୟାପକ ଭାବେ ପ୍ରାଥମିକ ସ୍ୱାସ୍ଥ୍ୟସେବା ପ୍ରଦାନ କରିବା ଲାଗି ପ୍ରସ୍ତୁତି ନେଇ ମଧ୍ୟ ପ୍ରଧାନମନ୍ତ୍ରୀ ସମୀକ୍ଷା କରିଥିଲେ । ସଠିକ ଢ଼ଙ୍ଗରେ ତଥା ନିର୍ଦ୍ଦିଷ୍ଟ ଲକ୍ଷ୍ୟ ଅନୁଯାୟୀ ଧାର୍ଯ୍ୟ ଯୋଜନା ସକାଶେ କାର୍ଯ୍ୟ କରିବା ପାଇଁ ପ୍ରଧାନମନ୍ତ୍ରୀ ପଦାଧିକାରୀମାନଙ୍କୁ ପ୍ରେରିତ କରିଥିଲେ, ଯାହାଫଳରେ କି ସମାଜର ଗରିବ ଏବଂ ଅବହେଳିତ ବର୍ଗର ବ୍ୟକ୍ତିମାନେ ଏଥିରୁ ଲାଭ ପାଇପାରିବେ ।
ବର୍ମିଂହାମ ରାଜ୍ୟଗୋଷ୍ଠୀ କ୍ରୀଡା ୨୦୨୨ରେ ମହିଳା ୬୮ କିଲୋଗ୍ରାମ ବର୍ଗରେ କାଂସ୍ୟ ପଦକ ବିଜେତା କୁସ୍ତିଯୋଦ୍ଧା ଦିବ୍ୟାଙ୍କୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବର୍ମିଂହାମ, ରାଜ୍ୟଗୋଷ୍ଠୀ କ୍ରୀଡା ୨୦୨୨ରେ ମହିଳା ୬୮ କିଲୋଗ୍ରାମ ବର୍ଗରେ କାଂସ୍ୟ ପଦକ ବିଜେତା କୁସ୍ତିଯୋଦ୍ଧା ଦିବ୍ୟାଙ୍କୁ ଶୁଭେଚ୍ଛା ଜଣାଇଛନ୍ତି । ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “ଭାରତର କୁସ୍ତିଯୋଦ୍ଧାମାନେ ସର୍ବୋତ୍ତମ ଓ ଏହା ରାଜ୍ୟଗୋଷ୍ଠୀ କ୍ରୀଡାରେ ସ୍ପଷ୍ଟ ପ୍ରତିଫଳିତ ହୋଇଛି । କାଂସ୍ୟ ପଦକ ଜିତିଥିବାରୁ@DivyaWrestlerଙ୍କ ପାଇଁ ଗର୍ବିତ । ଏହି ସଫଳତାକୁ ଆଗାମୀ ପୀଢି ମନେ ରଖିବେ । ଭବିଷ୍ୟତ ପାଇଁ ତାଙ୍କୁ ଶୁଭକାମନା ।”
ରାଜ୍ୟଗୋଷ୍ଠୀ କ୍ରୀଡା ୨୦୨୨ରେ ପୁରୁଷ ଲଙ୍ଗ ଜମ୍ପରେ ରୌପ୍ୟ ପଦକ ବିଜେତା ଏମ. ଶ୍ରୀଶଙ୍କରଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବର୍ମିଂହାମ, ରାଜ୍ୟଗୋଷ୍ଠୀ କ୍ରୀଡା ୨୦୨୨ରେ ପୁରୁଷ ଲଙ୍ଗଜମ୍ପରେ ରୌପ୍ୟ ପଦକ ବିଜେତା ଏମ. ଶ୍ରୀଶଙ୍କରଙ୍କୁ ଅଭିନନ୍ଦନ ଜଣାଇଛନ୍ତି । ଏକ ଟ୍ୱିଟରେ ପ୍ରଧାନମନ୍ତ୍ରୀ କହିଛନ୍ତି; “ରାଜ୍ୟଗୋଷ୍ଠୀ କ୍ରୀଡାରେ ଏମ. ଶ୍ରୀଶଙ୍କରଙ୍କ ରୌପ୍ୟ ପଦକ ବେଶ ସ୍ୱତନ୍ତ୍ର । ରାଜ୍ୟଗୋଷ୍ଠୀ କ୍ରୀଡାରେ ବହୁ ଦଶନ୍ଧି ପରେ ପୁରୁଷ ଲଙ୍ଗଜମ୍ପରେ ଭାରତ ପଦକ ଜିତିଛି । ତାଙ୍କ ପ୍ରଦର୍ଶନ ଆଗାମୀ ଦିନରେ ଭାରତୀୟ ଦୌଡକୁଦକୁ ପ୍ରୋତ୍ସାହନ ଦେବ । ତାଙ୍କୁ ଅଭିନନ୍ଦନ । ତାଙ୍କ ସାଫଲ୍ୟଧାରା ଅବ୍ୟାହତ ରହୁ ବୋଲି କାମନା କରୁଛି ।”
ମିଆଁମାର ରାଷ୍ଟ୍ର ପରାମର୍ଶଦାତାଙ୍କ ସହ ନା-ପି-ତ’ରେ ଗଣମାଧ୍ୟମକୁ ମିଳିତ ସମ୍ବୋଧନ ଅବସରରେ ପ୍ରଧାନମନ୍ତ୍ରୀଙ୍କ ବିବୃତି

ମହାମହିମ ଷ୍ଟେଟ କାଉନ୍ସେଲର ଗଣମାନ୍ୟ ପ୍ରତିନଧିବୃନ୍ଦ ଗଣମାଧ୍ୟମର ବନ୍ଧୁମାନେ, ମିଙ୍ଗଲାବା 2014ରେ ଆସିଆନ ସମ୍ମିଳନୀ ଅବସରରେ ମୁଁ ଏଠିକି ଆସିଥିଲା । କିନ୍ତୁ ସ୍ୱର୍ଣ୍ଣ ଭୂମି ମିଆଁମାରକୁ ଏହା ମୋର ପ୍ରଥମ ଦ୍ୱିପାକ୍ଷିକ ଯାତ୍ରା । ଯେଭଳି ଉତ୍ସାହ ଉଦ୍ଦୀପନାରେ ମୋର ସ୍ୱାଗତ କରାଗଲା, ମୋତେ ଲାଗିଲା ସତେ ଯେମିତି ମୁଁ ନିଜ ଘରେ ଅଛି । ଏଥିପାଇଁ ମିଆଁମାର ସରକାରଙ୍କୁ କୃତଜ୍ଞତା ଜଣାଉଛି । ମହାମହିମ ମିଆଁମାର ଶାନ୍ତି ପ୍ରକ୍ରିୟାରେ ଆପଣଙ୍କ ସାହାସିକ ନେତୃତ୍ୱ ପ୍ରଶଂସନୀୟ । ଯେଉଁ ଚାଲେଞ୍ଜର ଆପଣ ମୁକାବିଲା କରୁଛନ୍ତି, ତାହା ଆମେ ଭଲଭାବେ ବୁଝିପାରୁଛୁ । ରଖିନ୍ ପ୍ରଦେଶରେ ଚରମପନ୍ଥୀ ହିଂସା ଯୋଗୁ ବିଶେଷକରି ସୁରକ୍ଷା ବଳ ଓ ନିରୀହ ଲୋକଙ୍କ ଜୀବନ ହାନିକୁ ନେଇ ଆପଣଙ୍କ ଚିନ୍ତାରେ ଆମେ ଭାଗିଦାର । ଏହା ବଡ଼ ଶାନ୍ତି ପ୍ରକିୟା ହେଉ ଅବା କୌଣସି ସ୍ୱତନ୍ତ୍ର ପ୍ରସଙ୍ଗକୁ ସମାଧାନ କରିବାର କଥା ହେଉ, ଆମେ ଆଶା କରୁଛୁ କି ସମସ୍ତ ସହଭାଗୀ ମିଳିତ ଭାବେ ଏଭଳି ସମାଧାନ ବାହାର କରିବା ଦିଗରେ କାମ କରିବେ, ଯାହା ମିଆଁମାରର ଏକତା ଓ ଭୌଗଳିକ ଅଖଣ୍ଡତାକୁ ସମ୍ମାନ ଜଣାଇ ସମସ୍ତଙ୍କ ପାଇଁ ଶାନ୍ତି, ନ୍ୟାୟ ଓ ସମ୍ମାନ ସୁନିଶ୍ଚିତ କରାଇବ । ବନ୍ଧୁଗଣ, ମୋ ମତରେ, ଭାରତର ଗଣତାନ୍ତ୍ରିକ ଅଭିଜ୍ଞତା ମିଆଁମାର ପାଇଁ ମଧ୍ୟ ପ୍ରାସଙ୍ଗିକ ଅଟେ । ତେଣୁ ଏଇଥିପାଇଁ ମିଆଁମାରର କାର୍ଯ୍ୟପାଳିକା ଓ ବ୍ୟବସ୍ଥାପିକା ତଥା ନିର୍ବାଚନ କମିଶନ ଓ ପ୍ରେସ୍ କାଉନ୍ସିଲ ଭଳି ସଂସ୍ଥାର ସାମର୍ଥ୍ୟ ଗଠନରେ ଆମର ବ୍ୟାପକ ସହଯୋଗ ଲାଗି ଆମେ ଗର୍ବିତ । ପଡ଼ୋଶୀ ହୋଇଥିବା ଦୃଷ୍ଟିରୁ ସୁରକ୍ଷା କ୍ଷେତ୍ରରେ ଆମର ସ୍ୱାର୍ଥ ଏକାଭଳି । ଏହା ଜରୁରୀ ଯେ ଆମେ ନିଜର ସୁଦୀର୍ଘ ଭୂଭାଗ ଓ ସମୁଦ୍ର ସୀମାର ସୁରକ୍ଷା ଓ ସ୍ଥିରତା ବଜାୟ ରଖିବା ପାଇଁ ମିଳିମିଶି କାମ କରିବା । ସଡ଼କ ଓ ପୋଲ ନିର୍ମାଣ, ଶକ୍ତି ସଂଯୋଗ, ଓ ଯୋଗାଯୋଗ ବୃଦ୍ଧି ଦିଗରେ ଆମର ପ୍ରୟାସ ଏକ ସୁନ୍ଦର ଭବିଷ୍ୟ ଆଡ଼କୁ ଇସାରା କରୁଛି । କାଲାଦାନ ପ୍ରକଳ୍ପରେ ଆମେ ସିତ୍ତ୍ୱେ ବନ୍ଦର ଓ ପାଲେତ୍ୱା ଆଭ୍ୟନ୍ତରୀଣ ଜଳପଥ ଟର୍ମିନାଲ କାମ ପୂରଣ କରିଛୁ । ଆଉ ସଡ଼କ ନିର୍ମାଣ କ୍ଷେତ୍ରରେ କାମ ଆରମ୍ଭ ହୋଇଯାଇଛି । ଉପର ମିଆଁମାରର ଆବଶ୍ୟକତାକୁ ପୂରଣ କରିବା ପାଇଁ ଭାରତରୁ ହାଇସ୍ପିଡ୍ ଡିଜେଲ୍ ଟ୍ରକ ଆସିବା ଆରମ୍ଭ ହୋଇସାରିଛି । ଆମର ବିକାଶ ଭାଗିଦାରୀ ଆଧାରରେ ମିଆଁମାରରେ ଉଚ୍ଚକୋଟିର ସ୍ୱାସ୍ଥ୍ୟ, ଶିକ୍ଷା ଓ ଗବେଷଣା ସୁବିଧାର ବିକାଶ ହେବା ଖୁସିର କଥା । ଏ ସମ୍ବନ୍ଧରେ ମିଆଁମାର ଇନଷ୍ଟିଟ୍ୟୁଟ୍ ଅଫ୍ ଇନ୍ଫରମେସନ୍ ଟେକ୍ନୋଲଜି ଏବଂ ଏଡଭାନ୍ସ ସେଂଟର ଫର ଏଗ୍ରିକଲ୍ଚରାଲ ରିସର୍ଚ୍ଚ ଏଣ୍ଡ ଏଜୁକେସନ୍ ବିଶେଷ ଭାବେ ଉଲ୍ଲେଖନୀୟ । ଏହି ଦୁଇ ସଂସ୍ଥା ଶିକ୍ଷାର ମୁଖ୍ୟ କେନ୍ଦ୍ର ଭାବେ ଦ୍ରୁତ ଗତିରେ ଉଭା ହୋଇଛି । ଭବିଷ୍ୟତରେ ମଧ୍ୟ ଆମର ବିଭିନ୍ନ ପରିଯୋଜନା ମିଆଁମାରର ଆବଶ୍ୟକତା ଓ ପ୍ରାଥମିକତା ଅନୁରୂପ ହେବ । ଆମ ଦୁଇ ଦେଶ ମଧ୍ୟରେ ଆଜି ହୋଇଥିବା ବୁଝାମଣା ଦ୍ୱାରା ଆମର ବହୁମୁଖୀ ଦ୍ୱିପାକ୍ଷିକ ସହଯୋଗକୁ ଅଧିକ ପ୍ରୋତ୍ସାହନ ମିଳିବ । ବନ୍ଧୁଗଣ, ମୋତେ ଏହି ଘୋଷଣା କରି ଖୁସି ଲାଗୁଛି କି ଭାରତ ଆସିବାକୁ ଇଚ୍ଛୁକ ଥିବା ମିଆଁମାରର ସମସ୍ତ ନାଗରିକଙ୍କୁ ଗ୍ରାଟିସ୍ ଭିସା ଦେବାକୁ ଆମେ ନିଷ୍ପତ୍ତି ନେଇଛୁ । ଆପଣମାନଙ୍କୁ ସୂଚିତ କରି ମୋତେ ଖୁସି ଲାଗୁଛି କି ଆମେ ମିଆଁମାରର 40 ଜଣ ନାଗରିକଙ୍କୁ ମୁକ୍ତ କରିବା ପାଇଁ ନିଷ୍ପତ୍ତି ନେଇଛୁ, ଯେଉଁମାନେ କି ଏବେ ଭାରତୀୟ ଜେଲ୍ ରେ ବନ୍ଦୀ ଅଛନ୍ତି । ମୁଁ ଆଶା କରୁଛି ସେମାନେ ଖୁବଶୀଘ୍ର ମିଆଁମାରରେ ନିଜର ପରିବାରକୁ ପୁଣିଥରେ ଭେଟିପାରିବେ । ମହାମହିମ ନା-ପି-ତ’ରେ ମୋର ସମୟ ଅତ୍ୟନ୍ତ ସାର୍ଥକ ରହିଛି । ମିଆଁମାରରେ ନିଜର ଶେଷ ପ୍ରବାସକୁ ନେଇ ମଧ୍ୟ ମୋ ମନରେ ଉତ୍ସାହ ଅଛି । ଆଜି ମୁଁ ବାଗାନରେ ଆନନ୍ଦ ମନ୍ଦିର ଯିବି । ଆନନ୍ଦ ମନ୍ଦିର ଓ ଅନ୍ୟାନ୍ୟ ଐତିହାସିକ ଏବଂ ସାଂସ୍କୃତିକ କୀର୍ତ୍ତିରାଜି ଗତବର୍ଷର ଭୂମିକମ୍ପରେ କ୍ଷତିଗ୍ରସ୍ତ ହେବାପରେ ଭାରତ ସହଯୋଗରେ ଏସବୁର ପୁନରୁଦ୍ଧାର କାର୍ଯ୍ୟ ଚାଲିଛି । ୟାଙ୍ଗୁନରେ ଭାରତୀୟ ବଂଶୋଦ୍ଭବ ସମୁଦାୟଙ୍କୁ ଭେଟିବା ବ୍ୟତୀତ ଧାର୍ମିକ ଓ ଐତିହାସିକ ମହତ୍ୱ ଥିବା ସ୍ମାରକୀରେ ନିଜର ଶ୍ରଦ୍ଧାସୁମନ ଅର୍ପଣ କରିବି । ମୋର ବିଶ୍ୱାସ ଯେ ଆଗାମୀ ଦିନରେ ଆମେ ପାରସ୍ପରିକ ଲାଭ ପାଇଁ ସଶକ୍ତ ଓ ଘନିଷ୍ଠ ଭାଗିଦାରୀ ନିମନ୍ତେ ମିଳିତ ଭାବେ କାମ କରିବୁ । ଧନ୍ୟବାଦ ଚେଜୁ ତିନ୍ ବା ଦେ!
ବୈଦେଶିକ ବ୍ୟାପାର ମନ୍ତ୍ରଣାଳୟରେ ଯୁଗ୍ମ ସଚିବ ସ୍ତରର ଦୁଇଟି ଅନୁବାଦକ ପଦ ସୃଷ୍ଟିକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କ୍ୟାବିନେଟ ବୈଠକରେ ବୈଦେଶିକ ବ୍ୟାପାର ମନ୍ତ୍ରଣାଳୟରେ ଯୁଗ୍ମ ସଚିବ ସ୍ତରର ଦୁଇଟି ଅନୁବାଦକ ପଦ ସୃଷ୍ଟି ପ୍ରସ୍ତାବକୁ ଅନୁମୋଦନ କରାଯାଇଛି । ଏହି ନିଷ୍ପତ୍ତି ଦ୍ୱାରା ଭାଷଣ ଅନୁବାଦ କ୍ୟାଡରରେ ବିଶେଷଜ୍ଞଙ୍କ ସଂଖ୍ୟା ବୃଦ୍ଧି ପାଇବ ଏବଂ ଦୁଇଟି ଭାଷାରେ ସ୍ୱତନ୍ତ୍ର ପ୍ରଶିକ୍ଷଣ ଆବଶ୍ୟକତା ପୂରଣ କରିବାରେ ସହାୟତା କରିବ । ଏହି ପଦକ୍ଷେପ ଦ୍ୱାରା ବିଶ୍ୱସ୍ତରରେ ଉଚ୍ଚସ୍ତରୀୟ ଦ୍ୱିପାକ୍ଷିକ ଓ ବହୁପାକ୍ଷିକ ବୁଝାମଣା ସ୍ୱାକ୍ଷର ପୃଷ୍ଠଭୂମି ସମୟରେ ଭାରତ ସରକାରଙ୍କ ଆବଶ୍ୟକତା ପଡ଼ୁଥିବା ଅନୁବାଦକ ପଦ ପୂରଣ କ୍ଷେତ୍ରରେ ମହତ୍ୱପୂର୍ଣ୍ଣ କାର୍ଯ୍ୟ ହେବ ।
ଜାପାନର ପୂର୍ବତନ ପ୍ରଧାନମନ୍ତ୍ରୀ ଆବେ ସିଞ୍ଜୋଙ୍କ ଉପରେ ହୋଇଥିବା ଆକ୍ରମଣରେ ଆଶ୍ଚର୍ଯ୍ୟ ପ୍ରକଟ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଜାପାନର ପୂର୍ବତନ ପ୍ରଧାନମନ୍ତ୍ରୀ ଆବେ ସିଞ୍ଜୋଙ୍କ ଉପରେ ହୋଇଥିବା ଆକ୍ରମଣକୁ ନେଇ ଗଭୀର ଦୁଃଖ ପ୍ରକାଶ କରିଛନ୍ତି । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ମୋର ପ୍ରିୟ ବନ୍ଧୁ ଆବେ ସିଞ୍ଜୋଙ୍କ ଉପରେ ହୋଇଥିବା ଆକ୍ରମଣରେ ମୁଁ ବହୁତ ଦୁଃଖିତ । ଆମର ଚିନ୍ତାଧାରା ଏବଂ ପ୍ରାର୍ଥନା ତାଙ୍କ ସହ, ତାଙ୍କ ପରିବାର ଏବଂ ଜାପାନର ଲୋକଙ୍କ ସହ ଅଛି ।”
ଭାଏବ୍ରାଣ୍ଟ ଗୁଜରାଟ ସମ୍ମିଳନୀ 2019ରେ ଭାଗନେବା ପାଇଁ ଡେନମାର୍କ ପ୍ରଧାନମନ୍ତ୍ରୀଙ୍କ ଭାରତ ଗସ୍ତ

ଡେନମାର୍କର ପ୍ରଧାନମନ୍ତ୍ରୀ ଶ୍ରୀ ଲାର୍ସ ଲୋକ୍କେ ରାସମୁସେନ ଗୁଜରାଟ ଉଦ୍ୟୋଗ ସମ୍ମିଳନୀ-2019ରେ ଭାଗନେବା ପାଇଁ ଜାନୁଆରୀ 18-19 ପର୍ଯ୍ୟନ୍ତ ଭାରତ ଗସ୍ତରେ ଆସିଛନ୍ତି । ଏକ ଅଂଶୀଦାର ଦେଶ ଭାବେ ଡେନମାର୍କ ଏହି ସମ୍ମିଳନୀରେ ଭାଗନେଉଛି । ପ୍ରଧାନମନ୍ତ୍ରୀ ରାସମୁସେନଙ୍କ ସହ ଆସିଛନ୍ତି ଡେନମାର୍କର ପ୍ରମୁଖ କମ୍ପାନୀମାନଙ୍କର ମୂଖ୍ୟ କାର୍ଯ୍ୟାଧିକାରୀମାନଙ୍କ ସହିତ ଏକ ବ୍ୟବସାୟିକ ପ୍ରତିନିଧି ଦଳ । ଗୁଜରାଟ ଉଦ୍ୟୋଗ ସମ୍ମିଳନୀ ସମୟରେ 2019 ଜାନୁଆରୀ 18 ତାରିଖ ଦିନ ଗାନ୍ଧୀନଗରଠାରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଏବଂ ପ୍ରଧାନମନ୍ତ୍ରୀ ରାସମୁସେନ ଏକ ଦ୍ୱିପାକ୍ଷିକ ବୈଠକରେ ଭାଗ ନେଇଥିଲେ । ପୂର୍ବରୁ 2018 ଏପ୍ରିଲ ମାସରେ ଅନୁଷ୍ଠିତ ଷ୍ଟକହୋମର ନୋର୍ଡିକ ସମ୍ମିଳନୀ ସମୟରେ ଉଭୟ ପ୍ରଧାନମନ୍ତ୍ରୀ ପରସ୍ପରକୁ ଭେଟିଥିଲେ । ଏହି ବୈଠକରେ ଦୁଇ ନେତା ପାରସ୍ପରିକ ସହଯୋଗିତାର ବିଭିନ୍ନ ଦିଗ ଏବଂ ପାରସ୍ପରିକ ଲାଭ ସମ୍ବନ୍ଧକୁ ନେଇ ଥିବା ବିଭିନ୍ନ ପକ୍ଷର ସମସ୍ୟା ସମ୍ବନ୍ଧରେ ମତ ବିନିମୟ କରିଥିଲେ । ଉଭୟ ଦେଶ ମଧ୍ୟରେ ଦ୍ୱିପାକ୍ଷିକ ବ୍ୟବସାୟ ଏବଂ ପୁଞ୍ଜିନିବେଶକୁ ବୃଦ୍ଧି କରିବା ନେଇ ରହିଥିବା ବ୍ୟାପକ ସମ୍ଭାବନା ସମ୍ବନ୍ଧରେ ଉଭୟ ଗୁରୁତ୍ୱାରୋପ କରିଥିଲେ । ଅନେକ ଗୁରୁତ୍ୱପୂର୍ଣ୍ଣ ବୈଷୟିକ ଜ୍ଞାନରେ ଡେନମାର୍କ ହେଉଛି ବିଶ୍ୱରେ ଅଗ୍ରଣୀ ଏବଂ ଏଗୁଡିକ ଭାରତ ପାଇଁ ପ୍ରାସଙ୍ଗିକ । ଡେନମାର୍କର ରହିଛି ଦକ୍ଷତା ଏବଂ ଭାରତରେ ରହିଛି ପରିମାଣ ଏବଂ ବିଶ୍ୱର ଆବଶ୍ୟକତା ହେଉଛି ନୂତନ ବୈଷୟିକ ଜ୍ଞାନ- ଏ ସମ୍ବନ୍ଧରେ ପ୍ରକାଶ କରି ପ୍ରଧାନମନ୍ତ୍ରୀ ମୋଦୀ ଭାରତ ଓ ଡେନମାର୍କକୁ ଏକ ଗବେଷଣା ଭିତ୍ତିଭୂମି ପ୍ରତିଷ୍ଠା କରିବା ପାଇଁ ଉତ୍ସାହିତ କରିଥିଲେ ଯେଉଁଠାରେ କି ବିଭିନ୍ନ ବୈଶ୍ୱିକ ସମସ୍ୟା ଯେପରିକି ଖାଦ୍ୟ ସୁରକ୍ଷା, ଜଳ ପରିଚାଳନା, ପାଣିପାଗ ପରିବର୍ତ୍ତନ ଏବଂ ସତତ ବିକାଶ ଆଦିର ସମାଧାନ ହୋଇପାରିବ । ଏହି ବୈଠକ ସମୟରେ ଦୁଇଟି ବୁଝାମଣା ସ୍ୱାକ୍ଷର କରାଯାଇଥିଲା । ଏଗୁଡିକ ହେଉଛି ଭାରତର ଜାହାଜ ଚଳାଚଳ ମନ୍ତ୍ରଣାଳୟ ଏବଂ ଡେନମାର୍କର ଶିଳ୍ପ, ବାଣିଜ୍ୟ ଏବଂ ଆର୍ଥିକ ମନ୍ତ୍ରଣାଳୟ ମଧ୍ୟରେ ସାମୁଦ୍ରିକ ସମସ୍ୟାକୁ ନେଇ ବୁଝାମଣା ପତ୍ର ଏବଂ ଇମାଜିନ ପାନାଜୀ ସ୍ମାର୍ଟ ସିଟି ବିକାଶ ଲିମିଟେଡ ଏବଂ ଡେନମାର୍କ ରାଷ୍ଟ୍ରଦୂତ କାର୍ଯ୍ୟାଳୟ, ନୂଆଦିଲ୍ଲୀ ମଧ୍ୟରେ ଗୋଆର ପାନାଜୀଠାରେ ସହରାଞ୍ଚଳ ବସବାସ ପରୀକ୍ଷାଗାର ପ୍ରତିଷ୍ଠା ନେଇ ବୁଝାମଣା ପତ୍ର । ଯାହାଜ ଚଳାଚଳ, ଅକ୍ଷୟ ଶକ୍ତି, ପରିବେଶ, କୃଷି ଏବଂ ଖାଦ୍ୟ ପ୍ରକ୍ରିୟାକରଣ ଆଦି କ୍ଷେତ୍ରରେ ପାଖାପାଖି 130ଟି ଡେନମାର୍କ କମ୍ପାନୀ ଭାରତରେ ପୁଞ୍ଜିନିବେଶ କରିଛନ୍ତି ଏବଂ ସ୍ମାର୍ଟ ସହରାଂଚଳ ବିକାଶ ଓ ବର୍ଜ୍ୟ ବସ୍ତୁରୁ ଶକ୍ତି ନିର୍ଯ୍ୟାସ ଆଦି ଅନ୍ୟାନ୍ୟ କ୍ଷେତ୍ରରେ ସେମାନଙ୍କ ଅଂଶଗ୍ରହଣ ଲାଗି ଆଗ୍ରହୀ ଅଛନ୍ତି । ଯାହାଜ ଚଳାଚଳ ଓ ଅକ୍ଷୟ ଶକ୍ତି କ୍ଷେତ୍ରର ଅନେକ ପ୍ରମୁଖ ଡେନମାର୍କ କମ୍ପାନୀ ମଧ୍ୟ ଗୁଜୁରାଟରେ ଉପସ୍ଥିତ ଅଛନ୍ତି । ଏହି ଗସ୍ତ ସମୟରେ ପ୍ରଧାନମନ୍ତ୍ରୀ ରାସମୁସେନ ନୂଆଦିଲ୍ଲୀଠରେ ଡେନମାର୍କ ସାଂସ୍କୃତିକ ପ୍ରତିଷ୍ଠାନ ଏବଂ ଡେନମାର୍କ ରାଷ୍ଟ୍ରଦୂତ କାର୍ଯ୍ୟାଳୟର ନୂତନ ଅଟ୍ଟାଳିକାକୁ 2019 ଜାନୁଆରୀ 19 ତାରିଖ ଦିନ ଉଦଘାଟିତ କରିବେ । ସେ ମଧ୍ୟ ଆଗ୍ରା ଗସ୍ତ କରିବେ ।
ରୋହତକଠାରେ ରାଷ୍ଟ୍ରୀୟ ଯୁବ ମହୋତ୍ସବର ଉଦ୍ଘାଟନୀ ସମାବେଶକୁ ପ୍ରଧାନମନ୍ତ୍ରୀଙ୍କ ସମ୍ବୋଧନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି (12.01.2017) ଭିଡିଓ କନଫେରେନ୍ସିଙ୍ଗ ଜରିଆରେ ହରିୟାଣାର ରୋହତକଠାରେ ରାଷ୍ଟ୍ରୀୟ ଯୁବ ମହୋତ୍ସବର ଉଦ୍ଘାଟନୀ ସମାବେଶକୁ ସମ୍ବୋଧିତ କରିଛନ୍ତି । ପ୍ରଧାନମନ୍ତ୍ରୀ କହିଛନ୍ତି ଯେ, ଜଣେ ଯୁବ ବୟସରେ କିଭଳି ସଫଳତାର ଚରମ ସୋପାନରେ ପହଞ୍ଚି ପାରିବ ତାହା ସ୍ଵାମୀ ବିବେକାନନ୍ଦନଙ୍କ ଜୀବନୀରୁ ପ୍ରତିଫଳିତ ହେଉଛି । ଆଜି ଯୁବଗୋଷ୍ଠୀ ଯେଉଁ କର୍ତ୍ତବ୍ୟ ସମ୍ପାଦନ କରୁଛନ୍ତି ତାହା ରାଷ୍ଟ୍ରର ଭବିଷ୍ୟତକୁ ପ୍ରଭାବିତ କରିବ ବୋଲି ସେ କହିଥିଲେ । ଚଳିତ ବର୍ଷ ଯୁବ ମହୋତ୍ସବର ବିଷୟବସ୍ତୁ – “ୟୁଥ ଫର ଡିଜିଟାଲ ଇଣ୍ଡିଆ” ରଖାଯାଇଥିବାରୁ ସେ ସନ୍ତୋଷ ପ୍ରକାଶ କରିଥିଲେ । ସାଧାରଣ ଜନତାଙ୍କୁ ନଗଦମୁକ୍ତ କାରବାର ସମ୍ପର୍କରେ ଅଧିକରୁ ଅଧିକ ସଚେତନ କରାଇବାକୁ ସେ ଯୁବଗୋଷ୍ଠୀକୁ ପରାମର୍ଶ ଦେଇଥିଲେ । ପ୍ରଧାନମନ୍ତ୍ରୀ କହିଥିଲେ ଯେ, କଳାଧନ ଓ ଭ୍ରଷ୍ଟାଚାର ଦେଶର ପ୍ରଗତିରେ ବାଧକ ସାଜୁଛି । ପ୍ରଧାନମନ୍ତ୍ରୀ କହିଥିଲେ ଯେ, ପ୍ରଯୁକ୍ତି କୌଶଳର ବିଶାଳ ପ୍ରଭାବ ଯୋଗୁଁ ସମୟ ଓ ପରିସ୍ଥିତିରେ ପରିବର୍ତ୍ତନ ଘଟୁଛି । ତେଣୁ ସମୟର ଆହ୍ଵାନ ହେଉଛି – ସୃଜନଶୀଳତା, ସମଷ୍ଟିକରଣ ଏବଂ ସଂଯୋଗୀକରଣ । ପ୍ରଧାନମନ୍ତ୍ରୀ କହିଥିଲେ ଭ୍ରଷ୍ଟାଚାର ବିରୁଦ୍ଧରେ ଲଢେଇ ପାଇଁ ଯୁବଗୋଷ୍ଠୀ ପକ୍ଷରୁ ଯେଉଁ ସହଯୋଗ ଓ ସମର୍ଥନ ମିଳୁଛି ସେଥିରୁ ସେ ଦୃଢ ନିଶ୍ଚିତ ଯେ ଦେଶରେ ଏକ ସକାରାତ୍ମକ ପରିବର୍ତ୍ତନ ସମ୍ଭବପର ।
କାଶୀ ବିଶ୍ୱନାଥ ମନ୍ଦିରରେ ପ୍ରଧାନମନ୍ତ୍ରୀଙ୍କ ବକ୍ତବ୍ୟ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ବାରାଣାସୀର କାଶୀ ବିଶ୍ୱନାଥ ମନ୍ଦିରରେ ପୂଜାର୍ଚ୍ଚନା କରିଥିଲେ । ସେ କାଶୀ ବିଶ୍ୱନାଥ ମନ୍ଦିର ପରିସରରେ ଏକ ସାଂକେତିକ ଶିଳାନ୍ୟାସ ସମାରୋହ ପରେ ଉପସ୍ଥିତ ସମାରୋହକୁ ସମ୍ବୋଧିତ କରିଥିଲେ । ସେ କହିଥିଲେ ଯେ କାଶୀ ବିଶ୍ୱନାଥ ଧାମ ପ୍ରକଳ୍ପ ସହିତ ଯୋଡ଼ି ହେବା ତାଙ୍କ ପାଇଁ ଈଶ୍ୱରଙ୍କ ଆଶୀର୍ବାଦ ସଦୃଶ । ସମର୍ପଣର ସହିତ ସେମାନଙ୍କ ଦାୟିତ୍ୱ ସମ୍ପାଦନ କରିଥିବାରୁ କାଶୀ ବିଶ୍ୱନାଥ ଧାମ ପ୍ରକଳ୍ପରେ ଜଡ଼ିତ ଅଧିକାରୀମାନଙ୍କୁ ସେ ପ୍ରଶଂସା କରିଥିଲେ । ମନ୍ଦିର ଚାରିପାଖେ ନିଜସ୍ୱ ସମ୍ପତ୍ତି ଥିବା ଏବଂ ପ୍ରକଳ୍ପ ପାଇଁ ଏହାର ଅଧିଗ୍ରହଣକୁ ଅନୁମତି ଦେଇଥିବା ସବୁଲୋକମାନଙ୍କୁ ସେ ଧନ୍ୟବାଦ ଜ୍ଞାପନ କରିଥିଲେ । ଅନେକ ଶତାବ୍ଦୀ ଧରି ଅତ୍ୟାଚାର ସହି ସୁଦ୍ଧା କାଶୀ ବିଶ୍ୱନାଥ ମନ୍ଦିର ନିଜର ଅସ୍ତିତ୍ୱ ବଜାୟ ରଖିଥିବା ସେ କହିଥିଲେ । ଦୁଇ ଶତାବ୍ଦୀ ପୂର୍ବେ କାଶୀ ବିଶ୍ୱନାଥ ମନ୍ଦିରର ପୁନରୁଦ୍ଧାରରେ ରାଣୀ ଅହଲ୍ୟାବାଇ ହୋଲକରଙ୍କ କାର୍ଯ୍ୟକୁ ସେ ସ୍ମରଣ କରି ପ୍ରଶଂସା କରିଥିଲେ । ସେ କହିଥିଲେ ଯେ ସେବେଠାରୁ କ୍ଷମତାରେ ଥିବା ଲୋକମାନେ ମନ୍ଦିରର ପାର୍ଶ୍ଵବର୍ତ୍ତୀ ସମଗ୍ର ଅଂଚଳ ପାଇଁ ବିଶେଷ ଚିନ୍ତା କରିନଥିଲେ । ସେ କହିଥିଲେ, କାଶୀ ବିଶ୍ୱନାଥ ମନ୍ଦିର ନିକଟରେ ଥିବା ପାଖାପାଖି 40ଟି ମନ୍ଦିର ସମୟକ୍ରମେ ଜବରଦଖଲ କରାଯାଇଥିଲା, ଏବଂ ବର୍ତ୍ତମାନ ଏହା ଜବରଦଖଲ ମୁକ୍ତ ହୋଇସାରିଛି । ସେ କହିଥିଲେ ସମଗ୍ର ମନ୍ଦିର ପରିସର ବର୍ତ୍ତମାନ ନୂଆରୂପ ପାଇବାର ପ୍ରକ୍ରିୟାରେ ରହିଛି ଏବଂ ଏହାର ଫଳ ଏବେ ଦେଖିବାକୁ ମିଳୁଛି । ସେ କହିଥିଲେ ଗଙ୍ଗା ନଦୀ ଏବଂ କାଶୀ ବିଶ୍ୱନାଥ ମନ୍ଦିର ମଧ୍ୟରେ ଏକ ସିଧାସଳଖ ସମ୍ପର୍କ ପ୍ରତିଷ୍ଠା କରାଯାଉଛି । ସେ କହିଥିଲେ ଏହି ପ୍ରକଳ୍ପ ଅନ୍ୟସ୍ଥାନରେ ଏପରି ପ୍ରକଳ୍ପ ନିର୍ମାଣ ପାଇଁ ଆଦର୍ଶ ପାଲଟିବ ତଥା କାଶୀକୁ ବିଶ୍ୱସ୍ତରରେ ଏକ ନୂଆ ପରିଚୟ ପ୍ରଦାନ କରିବ ।
ଲକ୍ଷ୍ନୌଠାରେ ଉତ୍ତରପ୍ରଦେଶ ନିବେଶକ ଶିଖର ସମ୍ମିଳନୀକୁ ଫେବୃଆରୀ 21 ରେ ଉଦ୍ଘାଟନ କରିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆସନ୍ତା କାଲି ଲକ୍ଷ୍ନୌଠାରେ ଆରମ୍ଭ ହେଉଥିବା ଦୁଇଦିନିଆ ଉତ୍ତରପ୍ରଦେଶ ନିବେଶକ ଶିଖର ସମ୍ମିଳନୀ-2018 କୁ ଉଦ୍ଘାଟନ କରିବେ । ଏଥିରେ ଶ୍ରୀ ରାଜନାଥ ସିଂହ, ଶ୍ରୀ ଅରୁଣ ଜେଟଲୀ, ଶ୍ରୀମତୀ ନିର୍ମଳା ସିତାରମଣ, ଶ୍ରୀ ନିତିନ ଗଡକରୀ, ଶ୍ରୀ ସୁରେଶ ପ୍ରଭୁ, ଶ୍ରୀମତୀ ସ୍ମୃତି ଇରାନୀ, ଶ୍ରୀ ରବି ଶଙ୍କର ପ୍ରସାଦ, ଡ. ହର୍ଷବର୍ଦ୍ଧନ, ଶ୍ରୀ ଭି.କେ.ସିଂହ, ଶ୍ରୀ ଧର୍ମେନ୍ଦ୍ର ପ୍ରଧାନଙ୍କ ସମେତ ଅନେକ କେନ୍ଦ୍ର ମନ୍ତ୍ରୀ ଅଂଶଗ୍ରହଣ କରିବେ । ସେମାନେ ଏହି ସମ୍ମିଳନୀର ପୃଥକ ପୃଥକ ଅଧିବେଶନରେ ଅଧ୍ୟକ୍ଷତା କରି ରାଜ୍ୟକୁ ପୁଂଜି ନିବେଶକାରୀମାନଙ୍କୁ ଆକୃଷ୍ଟ କରିବେ । ପ୍ରଧାନମନ୍ତ୍ରୀ ଫେବୃଆରୀ 21 ରେ ଏହି ସମ୍ମିଳନୀକୁ ଉଦ୍ଘାଟନ କରୁଥିବାବେଳେ ରାଷ୍ଟ୍ରପତି ଶ୍ରୀ ରାମନାଥ କୋବିନ୍ଦ ସମ୍ମିଳନୀର ଉଦ୍ଯାପନୀ ଅଧିବେଶନରେ ଯୋଗ ଦେବେ । ଉତ୍ତରପ୍ରଦେଶ ସରକାର ନିଜ ରାଜ୍ୟରେ ରହିଥିବା ବ୍ୟାପକ ପୁଂଜି ନିବେଶର ସୁଯୋଗ ଓ ସମ୍ଭାବନାକୁ ପ୍ରଦର୍ଶୀତ କରିବା ଲାଗି ଏହି ସମ୍ମିଳନୀର ଆୟୋଜନ କରିଛନ୍ତି । ଏହି ସମ୍ମିଳନୀରେ ନିବେଶକ, ଉଦ୍ୟୋଗ ଜଗତର ଅଗ୍ରଣୀ ନେତା, ବରିଷ୍ଠ ନୀତି ନିର୍ଦ୍ଧାରକ, କେନ୍ଦ୍ରମନ୍ତ୍ରୀ ବୃନ୍ଦ, ଅନେକ ଆନ୍ତର୍ଜାତିକ ଅନୁଷ୍ଠାନର ମୁଖ୍ୟ ଏବଂ ବିଶ୍ୱର ବିଭିନ୍ନ ସ୍ଥାନରୁ ଶିକ୍ଷାବିତମାନେ ଏହି ସମ୍ମିଳନୀରେ ଏକତ୍ରିତ ହେଉଛନ୍ତି । ଏ ପ୍ରକାର ନିବେଶକ ସଙ୍ଗମ ରାଜ୍ୟର ଆର୍ଥିକ ବିକାଶ ଏବଂ ଭାଗିଦାରୀକୁ ଆହୁରୀ ପରିବ୍ୟାପ୍ତ କରିବାରେ ସହାୟକ ହେବ । ଫିନଲ୍ୟାଣ୍ଡ, ନେଦରଲାଣ୍ଡ, ଜାପାନ, ଚେକ୍ ଗଣତନ୍ତ୍ର, ଥାଇଲାଣ୍ଡ, ସ୍ଲୋଭାକିଆ ଏବଂ ମରିସସ୍ ଭଳି ସାତଟି ରାଷ୍ଟ୍ର ଏହି ସମ୍ମିଳନୀର ସହଯୋଗୀ ରାଷ୍ଟ୍ର ବିବେଚିତ ହୋଇଛନ୍ତି । ନିବେଶକ ଶିଖର ସମ୍ମିଳନୀ ଅବସରରେ ଉତ୍ତର ପ୍ରଦେଶ ସରକାରଙ୍କ ସହିତ ଅନେକ ବୁଝାମଣାପତ୍ର ସ୍ୱାକ୍ଷର ହେବାର ଆଶା କରାଯାଉଛି । ପ୍ରଧାନମନ୍ତ୍ରୀ ସଂଘୀୟ ଗଣତନ୍ତ୍ର ଓ ସହଯୋଗ ଭିତ୍ତିକ ଭାବନା ଆଧାରରେ ରାଜ୍ୟମାନଙ୍କ ମଧ୍ୟରେ ବିକାଶ ଲାଗି ପ୍ରତିଯୋଗୀତା ହେବା ନିମନ୍ତେ ଯେଉଁ ଆହ୍ୱାନ ଦେଇଥିଲେ ତାର ପରିଣାମ ସ୍ୱରୁପ ଏଭଳି ବିଶ୍ୱ ସ୍ତରର ନିବେଶକ ସମ୍ମିଳନୀମାନ ବିଭିନ୍ନ ରାଜ୍ୟରେ ଆୟୋଜନ କରାଯାଉଛି ଯାହାକି ରାଜ୍ୟମାନଙ୍କର ନିବେଶ ଓ ଅନୁକୂଳ ଶିଳ୍ପ ବାତାବରଣର ବ୍ୟାପକ ସମ୍ଭାବନାକୁ ପ୍ରଦର୍ଶୀତ କରିବ । ସଂପ୍ରତି ପ୍ରଧାନମନ୍ତ୍ରୀ ଏହି ଧାରାରେ ଫେବୃଆରୀ 4 ତାରିଖରେ ଗୌହାଟୀଠାରେ ବିଶ୍ୱ ନିବେଶକ ସମ୍ମିଳନୀ ଏବଂ ଫେବୃଆରୀ 18 ରେ ମ୍ୟାଗନେଟିକ ମହାରାଷ୍ଟ୍ର ସମ୍ମିଳନୀକୁ ଉଦ୍ଘାଟନ କରିଥିଲେ ।
ଆମେ ମହିଳା ହକିରେ ଏକ ପଦକକୁ ଅଳ୍ପକେ ହରାଇଲୁ କିନ୍ତୁ ଏହି ଦଳ ନୂଆ ଭାରତର ଆବେଗକୁ ପ୍ରତିଫଳିତ କରିଛି : ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କହିଛନ୍ତି ଯେ ଆମେ ମହିଳା ହକିରେ ଅଳ୍ପକେ ପଦକ ହରାଇଛୁ କିନ୍ତୁ ଏହି ଦଳ ନୂତନ ଭାରତର ଆବେଗକୁ ପ୍ରତିଫଳିତ କରିଛି– ଯେଉଁଠାରେ ଆମେ ଆମର ଶ୍ରେଷ୍ଠ ତଥା ନୂତନ କୃତିତ୍ୱ ହାସଲ କରିଛୁ । ସେ ଏହା ମଧ୍ୟ କହିଛନ୍ତି ଯେ ଟୋକିଓ ଅଲିମ୍ପିକ୍ସ ୨୦୨୦ ରେ ଆମର ମହିଳା ହକି ଦଳର ମହାନ ପ୍ରଦର୍ଶନକୁ ଆମେ ସର୍ବଦା ମନେ ରଖିବୁ । ଏକ ଟୁଇଟ୍ ଜରିଆରେ ପ୍ରଧାନମନ୍ତ୍ରୀ କହିଛନ୍ତି; ଟୋକିଓ ୨୦୨୦ ରେ ଆମର ମହିଳା ହକି ଦଳର ମହାନ ପ୍ରଦର୍ଶନକୁ ଆମେ ସର୍ବଦା ମନେ ରଖିବୁ । ସେମାନେ ସର୍ବଶ୍ରେଷ୍ଠ ପ୍ରଦର୍ଶନ କରିଥିଲେ । ଦଳର ପ୍ରତ୍ୟେକ ସଦସ୍ୟ ଉଲ୍ଲେଖନୀୟ ସାହସ, ଦକ୍ଷତା ଏବଂ ସହନଶୀଳତା ଦ୍ୱାରା ଆଶୀର୍ବାଦ ପ୍ରାପ୍ତ ହୋଇଥିଲେ । ଉତ୍ତମ କ୍ରୀଡା ପ୍ରଦର୍ଶନ କରିଥିବା ଏହି ଦଳ ପାଇଁ ଭାରତ ଗର୍ବିତ । ଆମେ ମହିଳା ହକିରେ ଏକ ପଦକକୁ ଅଳ୍ପକେ ହରାଇଲୁ କିନ୍ତୁ ଏହି ଦଳ ନୂଆ ଭାରତର ଆବେଗକୁ ପ୍ରତିଫଳିତ କରିଛି – ଯେଉଁଠାରେ ଆମେ ଆମର ସର୍ବୋତ୍ତମ ଏବଂ ନୂତନ କୃତୀତ୍ୱ ହାସଲ କରିପାରିଛୁ । ସବୁଠାରୁ ଗୁରୁତ୍ୱପୂର୍ଣ୍ଣ କଥା ହେଉଛି, ଟୋକିଓ ୨୦୨୦ ରେ ସେମାନଙ୍କର ସଫଳତା ଭାରତର ଛୋଟ ଝିଅମାନଙ୍କୁ ହକି ଖେଳିବାକୁ ଉତ୍ସାହିତ କରିବ ଏବଂ ଏଥିରେ ଉତ୍କର୍ଷତା ପ୍ରତିପାଦନ କରିବ । ଏହି ଦଳ ପାଇଁ ଗର୍ବିତ ।
“ସୁସ୍ଥ ଭାରତର ୮ବର୍ଷ” ର ବିବରଣୀକୁ ସେୟାର କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗତ ୮ ବର୍ଷ ମଧ୍ୟରେ ଭାରତରେ ସ୍ୱାସ୍ଥ୍ୟସେବାକୁ ମଜବୁତ କରିବା ପାଇଁ ନିଆଯାଇଥିବା ପଦକ୍ଷେପଗୁଡ଼ିକର ବିବରଣୀ ସେୟାର କରିଛନ୍ତି । ପ୍ରଧାନମନ୍ତ୍ରୀ ଟୁଇଟ୍ କରିଛନ୍ତି: “ଲୋକଙ୍କ ସୁସ୍ଥ ଜୀବନ ହେଉଛି ନୂଆ ଭାରତର ସଂକଳ୍ପ । ଆୟୁଷ୍ମାନ ଭାରତ ଠାରୁ ଜନ ଔଷଧି କେନ୍ଦ୍ର ପର୍ଯ୍ୟନ୍ତ ଏବଂ ଚିକିତ୍ସା ଭିତ୍ତିଭୂମି ଠାରୁ ଆରମ୍ଭ କରି ମାଗଣା ଟୀକାକରଣ ପର୍ଯ୍ୟନ୍ତ ଦେଶ ଯେଉଁ ପଥ ବାଛି ନେଇଛି ତାହା ଆଜି ସମଗ୍ର ବିଶ୍ୱ ପାଇଁ ଏକ ଉଦାହରଣ ପାଲଟିଛି । #8YearsOfHealthyIndia” “ଆଗାମୀ ବର୍ଷ ସେହିମାନଙ୍କର ହେବ ଯେଉଁମାନେ ସ୍ୱାସ୍ଥ୍ୟସେବାରେ ବିନିଯୋଗ କରିଛନ୍ତି । ଭାରତରେ ସ୍ୱାସ୍ଥ୍ୟସେବା କ୍ଷେତ୍ରକୁ ମଜବୁତ କରିବା ପାଇଁ ଆମ ସରକାର କରିଥିବା କାର୍ଯ୍ୟ ପାଇଁ ମୁଁ ଗର୍ବିତ । #8YearsOfHealthyIndia” “ସ୍ୱାସ୍ଥ୍ୟସେବା ଆମର ପ୍ରମୁଖ ଲକ୍ଷ୍ୟ କ୍ଷେତ୍ର ମଧ୍ୟରେ ରହିଛି । ଗତ ୮ ବର୍ଷ ହେଲା ସ୍ୱାସ୍ଥ୍ୟ ଭିତ୍ତିଭୂମିରେ ଅଭିବୃଦ୍ଧି, ପ୍ରତ୍ୟେକ ଭାରତୀୟଙ୍କ ପାଇଁ ସୁଲଭ ତଥା ଗୁଣାତ୍ମକ ସ୍ୱାସ୍ଥ୍ୟସେବା ସୁବିଧା ସୁନିଶ୍ଚିତ କରିବା ଏବଂ ଏହି କ୍ଷେତ୍ର ସହିତ ପ୍ରଯୁକ୍ତିବିଦ୍ୟାକୁ ଏକୀକୃତ କରିବା । #8YearsOfHealthyIndia”
ସମସ୍ତଙ୍କ ପାଇଁ ମା ବ୍ରହ୍ମଚାରିଣୀଙ୍କ ଆଶୀର୍ବାଦ ଲୋଡିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ନବରାତ୍ରୀର ଦ୍ୱିତୀୟ ଦିନରେ ତାଙ୍କର ସମସ୍ତ ଭକ୍ତଙ୍କ ପାଇଁ ମା ବ୍ରହ୍ମଚାରିଣୀଙ୍କ ଆଶୀର୍ବାଦ ଲୋଡିଛନ୍ତି । ଶ୍ରୀ ମୋଦୀ ଦେବୀଙ୍କ ପ୍ରାର୍ଥନା (ସ୍ତୁତି) ର ମଧ୍ୟ ସେୟାର କରିଥିଲେ । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ଆଜି ହେଉଛି ମା’ଙ୍କ ଦ୍ୱିତୀୟ ସ୍ୱରୂପ ମାତା ବ୍ରହ୍ମଚାରିଣୀଙ୍କ ବିଶେଷ ଉପାସନାର ଦିନ । ମୁଁ କାମନା କରୁଛି ଯେ ସେ ତାଙ୍କର ସମସ୍ତ ଭକ୍ତଙ୍କୁ ଶକ୍ତି, ସାମର୍ଥ୍ୟ ଏବଂ ଲକ୍ଷ୍ୟସିଦ୍ଧି ପାଇଁ ଆଶୀର୍ବାଦ କରନ୍ତୁ । ତାଙ୍କର ଏହି ପ୍ରାର୍ଥନା ଆପଣଙ୍କ ପାଇଁ..”
ଚେକ୍ ଗଣରାଜ୍ୟର ପ୍ରଧାନମନ୍ତ୍ରୀ ଭାବେ ଦାୟିତ୍ୱ ଗ୍ରହଣ କରିଥିବା ମହାମହିମ ପିଟର ଫିୟାଲାଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଚେକ୍ ଗଣରାଜ୍ୟର ପ୍ରଧାନମନ୍ତ୍ରୀ ଭାବେ ଦାୟିତ୍ୱ ଗ୍ରହଣ କରିଥିବା ମହାମହିମ ପିଟର ଫିୟାଲାଙ୍କୁ ଅଭିନନ୍ଦନ ଜଣାଇଛନ୍ତି। ଏକ ଟ୍ବିଟ୍ ଜରିଆରେ ପ୍ରଧାନମନ୍ତ୍ରୀ କହିଛନ୍ତି: “ଚେକ୍ ଗଣତନ୍ତ୍ରର ପ୍ରଧାନମନ୍ତ୍ରୀ ଭାବେ ଦାୟିତ୍ୱ ଗ୍ରହଣ କରିଥିବାରୁ ଆପଣଙ୍କୁ ଅଭିନନ୍ଦନ, ମହାମହିମ ପିଟର ଫିୟାଲା। ଭାରତ-ଚେକ୍ ଗଣରାଜ୍ୟ ସମ୍ପର୍କକୁ ଆହୁରି ସୁଦୃଢ଼ କରିବା ଲାଗି ଆପଣଙ୍କ ସହିତ କାର୍ଯ୍ୟ କରିବା ଲାଗି ମୁଁ ଆଗ୍ରହୀ ରହିଛି।”